Ambo Eteng Amin

Mayor Jènderal TNI (Purn.) Ambo Eteng Amin (31 Dèsèmber 1942 – 19 Maret 2015) panèka sèttong perwira tèngghi militèr, birokrat, bân politikus ḍâri Inḍonèsia. Panjhânnângèpon  pèrna ajhâbhât mènangka Bhâkkèl Gubhèrnor Sulawèsi Lao' ḍâri taon 1990 kantos 1992 sarta angghuta Ḍèwan Perwakilan Rakyat ḍâri taon 1995 kantos 1997.

 Riwâyat Oḍhi’ 

 Bâkto kènè’ bân paḍhiḍhighân 
Ambo lahèr è tangghâl 31 Dèsèmber 1942 è Siddenreng Rappang, sèttong kabuphatèn è Sulawèsi Lao'. Panjhânnângèpon  panèka pottrâ sè kapèng empa’ ḍâri lèma’ satarètanan. Kaḍuwâ orèng sèppona alako mènangka orèng tanè.

Ambo molaè paḍhiḍhighân dhâsarra è sèttong sakola dhâsar è Belawa sè èkalola sareng Muhammadiyâh. Panjhânnângèpon pas pènḍâ ḍâ’ Kotthâ Parèparè bân ngerassa’aghi paḍhiḍhighân menengnga sarta menengnga attas è kotthâ kasebbhut sâmarèna lolos ḍâri sakola dhâsar è taon 1955. Panjhânnângèpon  nammataghi paḍhiḍhighânna è Sakola Menengnga Attas (SMA) Parèparè è taon 1961 pas marantau ḍâ’ Banḍung kaangghuy ngerassa’aghi paḍhiḍhighân militèr è Akademi Militèr Nasional (AMN).

 Karièr Militèr 
Ambo lolos ḍâri AMN bân èlantè’ mènangka lètnan ḍuwâ’ è taon 1964. Sâmarèna èlantè’, Ambo ngerassa’aghi Kursus Dhâsar Kachabhângan Infanteri (Sussar Cab If) sabellumma èpakon mènangka komandan peleton ḍâlem ḍuwâ’ taon è Sulawesi Lao'. Ambo pas noro’ ḍâlem opèrasi-opèrasi penumpasan Gerakan 30 Sèptèmber bân Negara Islam Indonesia è provinsi kasebbhut. Samarèna ḍuwâ' taon ajabat mènangka komandan peleton, Ambo èpaallè ḍâ' Jakarta ka'angghuy ajabat mènangka ajudan Panglima Daèra Militèr Jayakarta (Pangdam Jaya) è bâkto ghânika, Amirmachmud.

 Sombher